input: KOMISIJOS ĮGYVENDINIMO REGLAMENTAS (ES) Nr. 636/2014
  2014 m. birželio 13 d.
  dėl sertifikato formos, skirtos prekybai stambiaisiais laukiniais medžiojamaisiais gyvūnais su kailiu
  (Tekstas svarbus EEE)
  EUROPOS KOMISIJA,
  atsižvelgdama į Sutartį dėl Europos Sąjungos veikimo,
  atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 853/2004, nustatantį konkrečius gyvūninės kilmės maisto produktų higienos reikalavimus (1), ypač į jo 7 straipsnio 2 dalies a punktą,
  kadangi:
  (1)
  Reglamente (EB) Nr. 853/2004 nustatyti konkretūs gyvūninių maisto produktų higienos reikalavimai. Šiame reglamente, be kita ko, nustatyti laukinių medžiojamųjų gyvūnų mėsos gamybos ir pateikimo rinkai reikalavimai. Maisto tvarkymo subjektai turi užtikrinti, kad tokia mėsa būtų pateikiama rinkai, tik jeigu ji gaminama pagal šio reglamento III priedo IV skirsnį;
  (2)
  Reglamente (EB) Nr. 853/2004 taip pat pateikti reikalavimai sertifikatų formoms, kurios turi būti pateikiamos gabenant gyvūninių produktų siuntas;
  (3)
  Komisijos reglamente (ES) Nr. 633/2014 (2), kuriuo iš dalies keičiamas Reglamento (EB) Nr. 853/2004 III priedas, nustatyta, kad stambieji laukiniai medžiojamieji gyvūnai su kailiu gali būti gabenami į laukinių gyvūnų mėsos tvarkymo įmonę kitoje valstybėje narėje, jei jie gabenami su sertifikatu, kuriuo užtikrinama, kad laikomasi Reglamento (EB) Nr. 853/2004 III priedo IV skirsnyje nurodytų įsipareigojimų;
  (4)
  siekiant sudaryti geresnes sąlygas prekybai stambiaisiais laukiniais medžiojamaisiais gyvūnais su kailiu tikslinga parengti sertifikato formą prekybai tarp valstybių narių;
  (5)
  stambiųjų laukinių medžiojamųjų gyvūnų su kailiu kūnuose gali būti užkratų, sukeliančių gyvūnų ligas, todėl stambieji gyvūnai neturėtų būti medžiojami tose vietose, kuriose dėl sveikatos priežasčių pagal Sąjungos arba nacionalinius įstatymus yra taikomi draudimai arba apribojimai, susiję su atitinkamomis gyvūnų rūšimis. Prekyba šernų su kailiu skerdiena galima, jei nepažeidžiamas Komisijos įgyvendinimo sprendimas 2013/764/ES (3);
  (6)
  šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
  PRIĖMĖ ŠĮ REGLAMENTĄ:
  1 straipsnis
  Kartu su stambiųjų laukinių medžiojamųjų gyvūnų su kailiu siuntomis gabenamomis į valstybes nares turi būti pateikiama atitinkama sertifikato forma kaip nurodyta priede.
  Sertifikatu turi būti patvirtinama, kad rašytinis pareiškimas dėl patikrinimo, atlikto specialiai parengto žmogaus, jei reikia, ir atitinkamos skerdienos dalys kartu su siunta atitinka Reglamento (EB) Nr. 853/2004 III priedo IV skirsnio II skyriaus 4 punktą.
  2 straipsnis
  Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
  Šis reglamentas privalomas visas ir tiesiogiai taikomas visose valstybėse narėse.
  Priimta Briuselyje 2014 m. birželio 13 d.